Chung Mong-joon në garë për president i FIFA
Miliarderi jug-korean, ish-nënpresident i organizatës, ka qenë kritik i ashpër i presidentit Sep Blatter
Lista e kandidatëve për president të ardhshëm të FIFA-s u shtua sot me një emër të njohur, kur ish-nënpresidenti i organizatës, jug-koreani Chung Mong-joon shpalli kandidaturën. Zoti Chung, një kritik i ashpër i presidentit Sep Blatter u zotua të luftojë korrupsionin dhe t’i rikthejë organizatës besimin dhe respektin e tifozëve. Jug-koreani Chung Mong-joon deklaroi zyrtarisht kandidaturën për president i FIFA-s në atdheun e Michel Platinis, në Francë. Miliarderi 63-vjeçar, Chung Mong-joon, zotërues i paketës kontrolluese të aksioneve në kompaninë jug-koreane të makinave Hyundai, shihet si një ndër kandidatët më të fortë për posin e presidentit të FIFA-s, por ka përballë një konkurrencë të ashpër me kreun e UEFA-s, Michel Platini. Gara për kreun e ri të FIFA-s zhvillohet pasi presidenti Sep Blatter dha dorëheqjen pas skandalit për korrupsion që goditi organizatën. Ai vazhdon të kryesojë FIFA-n deri në zgjedhjet e ardhshme. Lidhur me skandalin, zoti Chung tha se problemi i FIFA-s qëndron në individët që e kanë udhëhequr dhe që nuk janë të interesuar për ta luftuar korrupsionin, por për ta fshehur atë. Ai u shpreh se rivali i tij kryesor, Platini, kishte qenë shumë pranë Blatterit dhe problemit të korrupsionit dhe nuk ka si të jetë një udhëheqës i mirë: Korrupsioni, tha zoti Chung, lind kur udhëheqësit e mendojnë veten të pazëvendësueshëm. Ai premtoi se po të zgjidhet president, do të qëndrojë vetëm katër vjet dhe u zotua që me një mandat të ndryshonte organizatën e FIFA-s. Zgjedhjet për presidentin e ri zhvillohen më 26 shkurt.